By Rabilu Abubakar, Kano | Publish Date: May 4 2018 2:00AM
Gidauniyar Ultimate da kayan tallafin da suka bayar
A ranar lahadin da ta gabata ne 29 ga watan Afirilu na wannan shekarar gidauniyar ultimate wacce kungiya ce mai zaman kanta da take da hedkwata a Jihar Katsina ta kai tallafin kayan masarufi da na makulashe ga marayu da kananan yara marasa galihu na dubban Nairori da suke unguwannin Nasarawa da Tudun Maliki a cikin Jihar Kano.
Gidauniyar Ultimate ta samu labarin halin da wadannan gidajen marayu da yara suke ciki ne ta wajen Koodinetan ta na Jihar Kano Alhaji Nura Garba inda ya bukaci kungiyar da ta kai tallafi a wadannan gidajen saboda halin da suke ciki na bukatar tallafin.
Kayayyakin da ta kai tallafin sun hada da sabulun wanka da na wanki, da Omo da man shafawa da Dettol da Izal da turaren kamshin daki da pampas na yara da audugar mata da taliyar Indomie da sauransu.
Shugaban wannan gidauniya Alhaji Dikko Yahaya Sayaya ya tausayawa wadannan bayin Allah da ya gani a wadannan gidaje, sannan sai ya tabbatar da kudurori da aniyar gidauniyar ta su na ci gaba da kai tallafi irin wadannan gidaje.
DikkoYahaya Sayaya, ya kara da cewa wannan ba shi ne irinsa na farko ba da gidauniyar ultimate ta kai tallafi ire iren wadannan gidaje da asibitoci a fadin kasar nan.
Sannan sai ya yi kira ga gwamnatoci da irin wadannan kungiyoyi da masu hannu da shuni da su rika waiwayen irin wadannan gidaje domin tallafawa bayin Allah.
Jagorar wannan gidauniya Hajiya Fadila Tilo, ta tofa albarkacin bakinta inda ta jawo hankali al’umma da su rika tausayawa na kasa da su musamman marayu da marasa galihu musamman ma a watan azumi da ake daf da shiga.
Ita ma Koodinata ta Jihar Borno Maryam Musthapha Maina, cewa ta yi taimakawa marayu da marasa gata aikin alheri ne amma dai wanda Allah Ya bai wa ikon yi don ba kowa yake iya wa ba.
Maryam Maina, ta kara da cewa gidauniyar ta ultimate za ta sake tara wasu kayayyakin don ziyarta wata jihar a lokacin azumi don rage wa bayin Allah dawainiyar azumi.
Shugabannin wadannan gidaje na Nasarawa da Tudun Maliki Malam Sabiu Saminu Bebeji da Hajiya Aishatu Kurawa nuna jin dadinsu suka yi ga gidauniyar Ultimate sannan suka yi addu’ar Allah ba su kwarin gwiwar aikata abin da yafi haka.
Daga nan sai shugabanin suma suka yi amfani da wannan damar wajen yin kira ga irin wadannan kungiyoyi da masu hannu da shuni da su shigo cikin wannan aikin lada don bayar da tasu gudumuwar.
Wadannan kayayyakin tallafi dai gidauniyar ta saye su ta hanyar karo karo daga mambobin ta da suke fadin kasar nan.